CELEX: 32022D0335
Language: et
Date: 2022-02-28 00:00:00
Title: Nõukogu otsus (ÜVJP) 2022/335, 28. veebruar 2022, millega muudetakse otsust 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas

28.2.2022   
               
               
                  ET
               
               
                  Euroopa Liidu Teataja
               
               
                  L 57/4
               
            
         NÕUKOGU OTSUS (ÜVJP) 2022/335,
         28. veebruar 2022,
         millega muudetakse otsust 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 31. juulil 2014 vastu otsuse 2014/512/ÜVJP (1).
                  
               
                     (2)
                  
                  
                     Liit toetab endiselt vankumatult Ukraina suveräänsust ja territoriaalset terviklikkust.
                  
               
                     (3)
                  
                  
                     Venemaa Föderatsiooni president kuulutas 24. veebruaril 2022 välja sõjalise operatsiooni Ukrainas ja Venemaa relvajõud alustasid rünnakut Ukraina vastu. Kõnealuse rünnakuga rikutakse jämedalt Ukraina territoriaalset terviklikkust, suveräänsust ja sõltumatust.
                  
               
                     (4)
                  
                  
                     Euroopa Ülemkogu mõistis oma 24. veebruari 2022. aasta järeldustes kõige karmimalt hukka Venemaa Föderatsiooni provotseerimata ja põhjendamatu sõjalise agressiooni Ukraina vastu. Oma ebaseadusliku sõjategevusega rikub Venemaa rängalt rahvusvahelist õigust ja ÜRO põhikirja põhimõtteid ning õõnestab Euroopa ja ülemaailmset julgeolekut ja stabiilsust. Euroopa Ülemkogu kutsus üles kiiresti ette valmistama ja vastu võtma uut isikute vastu suunatud ja majanduslike sanktsioonide paketti.
                  
               
                     (5)
                  
                  
                     Võttes arvesse olukorra tõsidust ja vastukaaluks Ukraina olukorda destabiliseerivale Venemaa tegevusele, on asjakohane kehtestada rahandus- ja lennundussektoriga seotud täiendavad piiravad meetmed.
                  
               
                     (6)
                  
                  
                     Eelkõige on asjakohane keelata igasugused tehingud Venemaa Keskpangaga.
                  
               
                     (7)
                  
                  
                     Lisaks tuleks liikmesriikidelt nõuda, et nad keelaksid Venemaa lennuettevõtjate, sealhulgas turustava lennuettevõtjana tegutsevate lennuettevõtjate käitatavatel kõikidel õhusõidukitel või kõikidel Venemaal registreeritud õhusõidukitel või mujal kui Venemaal registreeritud sellistel õhusõidukitel, mis kuuluvad Venemaa juriidilisele või füüsilisele isikule või mida sellised isikud kasutavad tšarteri alusel või kontrollivad muul viisil, oma territooriumil maanduda, sealt õhku tõusta ja sealt üle lennata.
                  
               
                     (8)
                  
                  
                     Teatavate meetmete rakendamiseks on vaja täiendavaid liidu meetmeid.
                  
               
                     (9)
                  
                  
                     Otsust 2014/512/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2014/512/ÜVJP muudetakse järgmiselt.
            
                        1)
                     
                     
                        Artiklisse 1a lisatakse järgmised lõiked:
                        
                           „4.   Keelatud on Venemaa Keskpanga reservide ja varade haldamisega seotud tehingud, sealhulgas tehingud mis tahes füüsilise isiku, üksuse või asutusega, kes tegutseb Venemaa Keskpanga nimel või juhiste alusel.
                        
                        
                           5.   Erandina lõikest 4 võivad pädevad asutused anda loa tehingu tegemiseks, tingimusel et see on hädavajalik liidu kui terviku või asjaomase liikmesriigi finantsstabiilsuse tagamiseks.
                        
                        
                           6.   Asjaomane liikmesriik teavitab teisi liikmesriike ja komisjoni viivitamata oma kavatsusest anda lõike 5 kohane luba.“
                        
                     
                  
                        2)
                     
                     
                        Artikli 4d järele lisatakse järgmised artiklid:
                        
                           „Artikkel 4e
                           
                              1.   Liikmesriigid ei anna kooskõlas riigisiseste õigusnormide ja õigusaktidega ning vastavalt rahvusvahelisele õigusele, eelkõige asjakohastele rahvusvahelistele tsiviillennunduskokkulepetele, luba liidu territooriumil maandumiseks, sealt õhku tõusmiseks ega sealt üle lendamiseks ühelegi Venemaa lennuettevõtja, sealhulgas koodijagamise või plokk-broneeringu kokkulepete alusel turustava lennuettevõtjana tegutseva lennuettevõtja käitatavale õhusõidukile, ühelegi Venemaal registreeritud õhusõidukile ega ühelegi mujal kui Venemaal registreeritud sellisele õhusõidukile, mis kuulub Venemaa mis tahes füüsilisele või juriidilisele isikule, üksusele või asutusele või mida sellised isikud, üksused või asutused kasutavad tšarteri alusel või kontrollivad muul viisil.
                           
                           
                              2.   Lõiget 1 ei kohaldata hädamaandumise ja hädaolukorras ülelennu puhul.
                           
                           
                              3.   Erandina lõikes 1 sätestatud keelust võivad pädevad asutused anda õhusõidukile loa liidu territooriumil maanduda, sealt õhku tõusta või sellest üle lennata, kui pädevad asutused on kindlaks teinud, et selline maandumine, õhkutõusmine või ülelendamine on vajalik humanitaareesmärkidel või mõnel muul käesoleva otsusega kooskõlas oleval eesmärgil.
                           
                           
                              4.   Asjaomane liikmesriik või asjaomased liikmesriigid teavitab/teavitavad teisi liikmesriike ja komisjoni kõikidest lõike 3 alusel antud lubadest kahe nädala jooksul alates loa andmisest.
                           
                        
                        
                           Artikkel 4f
                           
                              1.   Komisjoni poolt kooskõlas komisjoni rakendusmäärusega (EL) 2019/709 nimetatud võrgustiku haldaja pakub komisjonile ja liikmesriikidele tuge artikli 4e rakendamise ja järgimise tagamisel. Võrgustiku haldaja lükkab eelkõige tagasi kõik õhusõiduki käitajate esitatud lennuplaanid, mis viitavad kavatsusele viia liidu territooriumi kohal läbi tegevusi, mis kujutavad endast käesoleva otsuse sätete või muude olemasolevate ohutus- või julgeolekumeetmete rikkumist, nii et piloodil ei lubata lennata.
                           
                           
                              2.   Võrgustiku haldaja esitab komisjonile ja liikmesriikidele lennuplaanide analüüsi põhjal regulaarselt aruandeid artikli 4e rakendamise kohta.“
                           
                        
                     
                  
                        3)
                     
                     
                        Artikkel 8 asendatakse järgmisega:
                        
                           „Artikkel 8
                           Keelatud on osaleda teadlikult või tahtlikult tegevuses, mille eesmärk või tagajärg on kõrvale hoida käesolevas otsuses sätestatud keeldudest, sealhulgas tegutsedes keeldudega hõlmatud füüsilisi või juriidilisi isikuid, üksusi või asutusi asendava isiku, üksuse või asutusena või tegutsedes nende kasuks, kasutades mõnda käesolevas otsuses sätestatud erandit.“
                        
                     
                  
         
            Artikkel 2
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 28. veebruar 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  Nõukogu 31. juuli 2014. aasta otsus 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 229, 31.7.2014, lk 13).